Utvikler 10 GHz prosessor - Digi.no
Utvikler 10 GHz prosessor
Nye produktsjonsteknologier er under utvikling ved Lucent Technologies' Bell Laboratories. Resultaltet av dette vil blant annet være 10 GHz prosessorer.
Et annet resultat av forskningen vil være brikker med ekstremt lavt strømforbruk.
- Dette kan for eksempel bety videotelefoner på størrelse med armbåndsur som benytter et oppladbart nikkelmetallhydrid-batteri som varer i en hel dag, sier Arun Netravali, visepresident for forskning ved Bell Labs, til InfoWorld Electric.
- Med dagens teknologi ville ikke batteriet vart i mer enn ti minutter.
- Ser man framover mot år 2010, ser jeg for meg 64 Gb DRAM-brikker, transistorer med 200 GHz hastighet og prosessorklokker på 10 GHz. Alt gjøres mulig ved hjelp av forbedringer i produktsjonsteknikken for halvledere.
Netravali spår at nye litografi-teknikker vil muliggjøre praktiske og økonomiske integrerte kretser (IC-er) laget med produksjonsteknikker ned mot 0.01 mikron. Dette er omtrent bredden av 30 atomer. Mesteparten av dagens IC-er lages med 0.5 eller 0.35 mikron teknologi, og 0.25 mikron-deler har inntil nylig kun blitt produsert i små volum.
En flaskehals på veien mot mindre brikke-geometri har vært begrensningen til optisk litografi. Ettersom detaljstørrelsen krymper nærmere bølgelengden til lyset, blir dagens fotolitografiteknikker uegnede til å tegne inn detaljer på silisiumskiver.
Netravali forteller at halvlederindustrien nå fokuserer på tre nye teknikker: røntgen, ultrafiolett og elektronstråle. Alle tre ble først utviklet av Bell Labs.
En elektronstråleteknikk, kalt Scalpel, overvinner den vanlige begrensningen til elektronstrålene, hvor den tynne strålen bruker alt for lang tid på å tegne inn detaljene.
- Scalpel bruker en maske for å spre elektronstrålen slik at den blir bred nok til å utføre sine oppgaver, forklarer Netravali.
- Scalpel tilbyr en 4X reduksjon i geometrien, ned til 0.05 mikron eller mindre.
Netravali sier at Scalpel er et enkelt og billig verktøy som kan implementeres uten flere vitenskapelige gjennombrudd.